田家乐事四首 其一 穫稻
凉风起天末，吹来粳稻香。秋云一万顷，匝地铺深黄。门内瓜壶酒，门前碌碡场。磨镰吐新月，压担沈斜阳。篝火试新春，粒粒珍珠光。昨岁苦亢旱，乡里多流亡。差幸今年丰，及时谋盖藏。侧闻县符下，伍伯催纳粮。输供必精凿，飞挽达京仓。饱暖皆天恩，何敢杂秕糠。惟愿晴雨匀，岁岁占金穰。
主题：田园
情感：想家